ສັນຕິພາບ,ສະຖຽນລະພາບຢູ່ອາຊີຕາເວັນອອກເໝາະສົມກັບຜົນປະໂຫຍດຂອງອາຊຽນແລະອາເມລິກາ
ການພົບປະບໍ່ເປັນທາງການລັດຖະມົນຕີ
ປ້ອງກັນປະເທດ ອາຊຽນ - ອາເມລິກາ ຢູ່ Hawaii
(ພາບ: qdnd.vn)
ສັນຕິພາບ, ສະຖຽນລະພາບ ແລະ ວັດທະນາຖາວອນຢູ່ອາຊີຕາເວັນອອກເໝາະສົມກັບຜົນປະໂຫຍດຂອງອາຊຽນ ແລະ ອາເມລິກາ. ນີ້ແມ່ນຄຳຢືນຢັນຂອງທ່ານພົນເອກ ໂງຊວນລິກ, ລັດຖະມົນຕີກະຊວງປ້ອງກັນປະເທດ ຫວຽດນາມ, ໃນການພົບປະບໍ່ເປັນທາງການລັດຖະມົນຕີປ້ອງກັນປະເທດ ອາຊຽນ - ອາເມລິກາ ຢູ່ Hawaii, ໃນວັນທີ 30/9. ຕາມ ທ່ານພົນເອກ ໂງຊວນລິກ ແລ້ວ, ການເຂົ້າຮ່ວມດ້ວຍຄວາມຮັບຜິດຊອບຂອງ ອາເມລິກາ ກໍ່ຄືບັນດາປະເທດຄູ່ຮ່ວມມືອື່ນໆ ເພື່ອສັນຕິພາບ, ສະຖຽນລະພາບ ແລະ ການພັດທະນາຢູ່ ອາຊີຕາເວັນອອກ, ກໍ່ຄືຢູ່ ອາຊີ - ປາຊີຟິກ ຈະຊ່ວຍໃຫ້ ອາຊຽນຫັນຈຸດໝາຍປະຊາຄົມອາຊຽນ ໃຫ້ປະກົດຜົນເປັນຈິງໃນປີ 2025 ແລະ ໄກກວ່ານັ້ນ. ທ່ານພົນເອກ ໂງຊວນລິກ ຫວັງວ່າ, ການຮ່ວມມືກັບ ອາເມລິກາ ຈະປະກອບສ່ວນປັບປຸງຄວາມສາມັກຄີ, ເປັນເອກະພາບ ແລະ ຍົກສູງບົດບາດໃຈກາງຂອງ ອາຊຽນ. ເພີ່ມທະວີການເຈລະຈາ ອາຊຽນ - ອາເມລິກາ, ໂດຍສະເພາະແມ່ນການເຈລະຈາບໍ່ເປັນທາງການ ເພື່ອທາບທາມ, ເພີ່ມທະວີຄວາມເຂົ້າອົກເຂົ້າໃຈ ກ່ຽວກັບນະໂຍບາຍ ກໍ່ຄືບັນດາບຸລິມາສິດຂອງກັນ ແມ່ນສຳຄັນທີ່ສຸດ. ອາຊຽນ ແລະ ອາເມລິກາ ຄວນເສີມຂະຫຍາຍບັນດາກົນໄກຮ່ວມມື ແລະ ເຈລະຈາຄື: ກອງປະຊຸມຂັ້ນສູງອາຊີຕາເວັນອອກ (EAS), ກອງປະຊຸມລັດຖະມົນຕີປ້ອງກັນປະເທດ ອາຊຽນ ເປີດກວ້າງ (ADMM +), ເວທີປາໄສພາກພື້ນ ອາຊຽນ ແລະ ຄູ່ເຈລະຈາ Shangri-La. ຕາມ ທ່ານພົນເອກ ໂງຊວນລິກ, ອາຊຽນ ແລະ ອາເມລິກາ ຄວນສຸມໃສ່ສ້າງກຳລັງຄວາມສາມາດກະທຳລວມໃນຂົງເຂດປ້ອງກັນຄວາມສະຫງົບ. ທ່ານສະເໜີ ອາເມລິກາ ເພີ່ມທະວີການແບ່ງປັນບົດຮຽນ, ໜູນຊ່ວຍຍົກສູງກຳລັງຄວາມສາມາດໃຫ້ບັນດາປະເທດ ອາຊຽນ, ໂດຍສະເພາະແມ່ນໃນການຊອກຫາກູ້ໄພກູ້ຊີບຢູ່ພາກພື້ນອາຊີຕາເວັນອອກສ່ຽງໃຕ້.
(ແຫຼ່ງຄັດຈາກ VOV)